क’रना जिउसानि गिख्रंथाव साग्लोबसारनायनि थाखाय गामि ओनसोलाव थानाय सोरखारि गुदि फरायसालिनि फरायसाफोरा सोलोंथाइ लानायाव गोबां हेंथा मोनबाय। बेफोर सोरखारि फरायसालिफोरा माब्ला खुलिफिनजागोन बेनि जेबो थिरांथा गैया। बिदि क’रना जिउसानि साग्लोबसारनाय जाहोननि थाखाय माब्लासिम सोरखारि गुदि फरायसालिया बन्द जानानै थागोन बुंस’ हाया। थांनाय मार्स दाननिफ्राय गासै फरायसालिफोरा बन्द थानायनि थाखाय खायसे सोरखारि गुदि फरायसालिफोरा हाग्राजों दुफब जाबाय । बिदि सोरखारि गुदि फरायसालिफोरनि खायसे औवाजों सोरगिदिं बेरा होनायफोराबो बायनो हमबाय। सोरखारि गुदि फरायसालिफोरा बन्द थानायनि थाखाय गामिनि गथ’फोरा सानसे थोलो गेलेनानै थाना समखौ थांहोनो गोनां जादों । गामिनि बांसिन गथ’फोरनि बिमा-बिफाया बारा लेखा रोङैखाय गथ’फोरखौबो नआव फोरोंनो हाया। बिनिखायनो खायसे बिमा-बिफाफोरा गावनि गथ’फोरखौ नआव फरायनो होब्लाबो मा फरायदों बिनि जेबो दिथा लानो हाया आरो उन्दै गथ’फोराबो मा फरायनांगौ बिनि जेबो हमदांनो हाया। बिनिखायनो खायसे गथ’आ नआव गावनि बिमा-बिफाजों गेलेनायनि अनगायै जेबो खालामनो हायाखै। सोरखारा क’रनानि थाखाय फरायसालिफोर बन्द जानायनि थाखाय सोरखारि गुदि फरायसालियाव अनलाइन थाखो लानो सानदोंमोनब्लाबो खालामनो हायाखै । मानोना गामिनि सोरखारि गुदि फरायसालिनि फरायसाफोरनि बिमा-बिफाफोरा बांसिनानो रांखान्थियाव लोरबां। बिसोर बादि बिमा-बिफाफोरा गंसे एनद्रयद मबाइल जगायनानै होनो हाया । बेरा फार्से सोरखारि नङै फरायसालिफोरा गुदि थाखोनि फरायसा- फरायसुलिफोरनो अनलाइन थाखो लागासिनो थानायखौ नुदों। बे अनलाइन थाखोयाव खायसे सोरखारि नङै गुदि फरायसालिफोरनि फोरोंगिरिगिरिफोरा सोंनायनि फिन्नायल’ हरनानै फरायसाफोरखौ मुखुब दोनहरदों। बेयावखि उन्दै फरायसाफोरा माबा बुजिगोन, बे मोनसे गोसोयाव सिखांनाय सोंलु । बिदि अनलाइन थाखो लानायाव फैगोन समफोराव सोरखारि नङै फरायसालि आरो सोरखारि फरायसालिफोरनि गेजेराव फारागथि सोमजिनो हागौखौ नुहुरदों। ओजों जुदि सोरखारि गुदि फरायसालिफोरा खुलि जानानै थाखो जायाब्ला फैगौ समफोराव फरायसाफोरखौ रों-दारों गोजौ थाखोयाव थिखो हरनांगोन जानांगौ। बेनि थाखाय इयुनाव सोरखारि गुदि फरायसालिफोराव गोहोम गोग्लैनो हागौखौ नुहुरो। क’रनानि गिख्रंथाव थासारियाव जोंनि उन्दै फरायसाफोरा जेन सोलोंथाइ बिथिङाव गाज्रि गोहोम गोग्लैनो हाया बिनि सायाव साफ्रोम नोगोरारिफोरा साग्रिद जानो सम जाबाय। बिनि थाखाय ओनसोलाव थानाय फोरोंगिरि, लेखा गोरों सुबुंफोरा गासैबो ज’ जानानै उन्दै फरायसाफोरनि सोलोंथाइ लानायनि सायाव जेन खहा जाया बिनि थाखाय आवगाय बोनांफिगौ। सम थानायावनो बिनि सायाव सानाब्ला जोंनि उन्दै फरायसाफोरा बांसिन खहा जागोना रोखा । बिनिखायनो सोरखारि गुदि फरायसालिफोरा खुलियाब्लाबो गामिनि लेखा गोरों सुबुंफोरा गथ’फोरनि नखराव थांनानै सम-सम फरायनायनि सायाव फरायसा लोगोसे बिमा-बिफाफोरजों सावरायज्लायनानै उन्दै गथ’सानि फरानायाव हेंथा जाया बिनि सायाव नोजोर होनांगौ जानानै फैबाय । सोरखारनि बिथोनफोरखौ लामा नायाबालानो खाथि-खालानि लेखा गोरों सुबुंफोरा उन्दै फरायसाफोरनि नआव थांनानै जा हायो हेफाजाब होलायोब्ला गामिनि उन्दै फरायसाफोरनि थाखाय गिदिर हेफाजाब जागोन होननानै साननो हायो।